Vuoden turhake: Pikamuoti

Vuoden turhakkeeksi on valittu pikamuoti. Pikamuoti tarkoittaa nopeasti ja halvalla tehtyjä edullisia vaatteita, joita ostetaan ilman harkintaa ja käytetään lyhyen ajan, jos lainkaan.

– Vaatevalikoimat vaihtuvat entisen neljän sesongin sijasta jatkuvasti päivittyvään, lyhytikäiseen sesonkiin, valinnan tehnyt Suomen Luonto -aikakauslehti kirjoitta tiedotteessaan.

Pikamuotitermi on lähtöisin 1990-luvulta, jolloin vaatevalmistus alkoi siirtyä Aasian maihin. Niissä hinnan lisäksi kilpailuvalttina on nopea valmistusprosessi, Suomen Luonto kertoo.

– Pikamuotituotteiden valmistusjärjestelmässä liikkuu valtava määrä materiaalia nopealla tahdilla. Tekstiilikuidun ja muodin valmistamisella on mittavat ympäristövaikutukset, jos katsotaan vaikkapa puuvillan kasvatusta, kuitukäsittelyjä ja tekstiilien värjäystekniikoita, sanoo muotoilun tutkimuksen professori Kirsi Niinimäki Aalto-yliopistosta tiedotteessa.

Yhden puuvillapaidan valmistamiseen kuluu noin 2 500 litraa vettä ja yhden vaatekilon valmistamiseen tarvitaan kolme kiloa kemikaaleja. Suomessa poistuu Suomen Luonnon mukaan käytöstä noin 70 miljoonaa kiloa tekstiilejä vuosittain eli noin 13 kiloa henkeä kohden. Maailmanlaajuisesti valmistetuista vaatteista jopa 70 prosenttia päätyy polttoon ja kaatopaikoille.

Viime vuoden turhakkeeksi valittiin fleecekangas, ja vuonna 2016 kyseenalaisen kunnian sai muovikassi.

Vuoden turhake on jotakin turhaa, hyödytöntä, käsittämätöntä tai häiritsevää. Sillä on lisäksi haitallisia ympäristövaikutuksia.

Vuoden turhake valittiin nyt 19. kerran.